Pennoù bihan (1923-1927)

Kentañ rummad timbroù-post an Unaniezh Soviedel embannet eus ar bloaz 1923 betek 1927 a voe anvet Stalon aour pe Ar pennoù bihan.

Pa voe diazezet Unaniezh ar Republikoù Sokialour Soviedel e 1922 e rankas melestradurezh Republik Sokialour Kevreadel Soviedel Rusia (RSKSR) pourveziñ buan timbroù-post nevez d’an 200 million a dud a oa annezidi ar stad nevez. Ezhomm e oa diskouez en un doare fetis ne oa mui eus timbroù ar renad kozh ha lakaat e gwerzh timbroù gant talvoudoù-gwerzh disheñvel evit aesaat an eskemm lizhiri. Ret e oa ivez kaout timbroù nevez abalamour d'an adreizh moneizel bet c’hoarvezet en Unaniezh Soviedel ha da lakaat e pleustr ar chervonetsoù  (червонец e rusianeg), (kevatal da 10 roubl), a oa feuriadet ouzh talvoudegezh an aour.

Embannet e voe e miz Here 1923 ar rummad timbroù a voe anvet ‘’Stalon-aour’’ abalamour d’o zalvoud-gwerzh liammet ouzh priz an aour. Savet gant ar c’hizeller Ivan Shadr, awenet e oant gant ur rummad kent savet da vare ar RSKSR. An timbroù a ziskoueze an tri rumm sokial pennañ : al labourerien, ar beizanted hag ar soudarded eus an Arme Ruz. Pa oa boas melestradurezhioù stadoù pennañ ar bed da zibab poltred roue pe rouanez ar vro, hini ar Prezidant pe alegorienn ar republik evit skeudenniñ an timbroù boutin e tibabas an Unaniezh Soviedel lakaat war wel proletourien a rae an darn vrasañ eus ar boblañs.

Labourat a reas Shadr war ar raktres-se gant kalz a evezh. Dibabet e oa bet patromoù bev eus e gêr c'henidik, Shadrinsk, evit sevel delwennoù a voe luc'hskeudennet eus pep tu. Diwar al luc’hskeudenn vravañ ec’h engravas pep a dimbr. War an timbroù emañ an enskrivadur rusianek CCCP (URSS e rusianeg), an talvoud-gwerzh, hag ar ger rusianek "zoлотом", da lavarout eo "aour".

E penn-kentañ ar bloavezhioù 1920 e veze implijet daou zoare moullañ e Rusia : al litografiezh hag an dipografiezh. Produet e voe an timbroù “Pennoù bihan” dre implijout an daou zoare. Tresadennoù ha moulladurioù dibar liesseurt a gaver, pe e vefe dre al litografiezh pe al lizherennañ. N'eo ket aes ober an diforc’h kentrezo avat, an timbroù 1,2,6 ha 20 kopek o vezañ ar pep diaesañ da anavezout.

E-pad ar mizioù kentañ e veze gwerzhet an timbroù-se er burevioù-post e prizioù disheñvel. Fiziet e oa o zalvoudegezh da gentañ gant feur-eskemm pemdeziek ar roubl, a gemme a zeiz da zeiz. E miz Meurzh 1924 e voe lakaet e pleustr a-benn ar fin ar roubl nevez, stag ouzh priz an aour, ha difiñv priz an timbroù.

An timbr melen kranellet 15 kopek, warnañ skeudenn ur peizant, hag embannet e 1925 zo bet anvet "Limonka", abalamour d'e liv melen-sitroñs. Dibaot-tre eo.

Rummad:Timbroù an Unaniezh Soviedel